Nordjyllands Politi efterlyser onsdag den mulige gerningsmand til et gaderøveri – begået tilbage i september. Har du set ham, hører politiet gerne fra dig.

Onsdag efterlyser Nordjyllands Politi den mulige gerningsmand til et gaderøveri i Kattesundet i det centrale Aalborg. Røveriet blev begået den fjerde september 2016, men politiet har endnu ikke haft held med at finde gerningsmanden. Derfor efterlyser de nu den formodede gerningsmand med billede og håber på offentlighedens hjælp. Den formodede gerningsmand er eftersøgt efter et gaderøveriet, hvor han tvang en borger, ved at true vedkommende med en kniv, til at gå fra Kattesundet og hen til Danske Bank, som ligger i Algade. Her skulle vedkommende hæve 500 kroner til gerningsmanden, samt aflevere sit armbåndsur. Det oplyser Jens Møller Søgård, Politikommissær ved Nordjyllands Politi. Den formodede gerningsmand beskrives som en mørk mand, cirka 175-180 centimeter høj, almindelig af bygning, 23-33 år, sort kort hår, iført sort cap med påskrift ”MIAMI”, bordeauxrød jakke, lyseblå ¾ lang baggy bukser, sort bælte og engelsktalende med accent. Hvis man har oplysninger i sagen, kan man henvende sig til Nordjyllands Politi ved at ringe 114.